Se schimbă judecătorul dosarului tragediei de la 2 Mai, proces în care Vlad Pascu este judecat pentru ucidere din culpă, după ce, ieri, magistrații Secției Penale a Judecătoriei Mangalia au admis cererea de recuzare a judecătoarei Ancuța Popoviciu din dosar.
În locul judecătoarei Ioana Ancuța Popoviciu vine, potrivit unor surse apropiate cazului, judecătoarea Carmen-Claudia Berevoescu, preşedinta Judecătoriei Mangalia.
Tot ieri, Consiliul Superior al Magistraturii, a admis cererea de transfer formulată de magistratul Ioana Ancuța Popoviciu, care astfel se va transfera începând cu data de 1 iunie 2024 de la Judecătoria Mangalia la Judecătoria Constanța.
Pe lângă cererea de recuzare formulată de judecătoarea Popoviciu, tot ieri CSM a decis prelungirea delegării doamnei judecător cu grad profesional de curte de apel magistratului Carmen-Claudia Berevoescu în funcția de președinte al Judecătoriei Mangalia, începând cu data de 22.05.2024, până la ocuparea funcţiei, prin concurs sau examen, în condiţiile legii, dar nu mai mult de 6 luni.
Noul termen de judecată în Dosarul 2 Mai a fost stabilit pentru mâine, 23 mai 2024, pentru a se prezenta două părţi civile, dar și pentru a se pune concluzii cu privire la fondul cauzei.
Codul de Procedură Penală prevede, la Art. 354, că un complet de judecată trebuie să rămână acelaşi în tot cursul judecării cauzei. Când acest lucru nu este posibil, completul se poate schimba până la începerea dezbaterilor. După începerea dezbaterilor, orice schimbare intervenită în compunerea completului atrage reluarea dezbaterilor.
De menționat că la termenul anterior, judecătoarea Popoviciu dispusese ca Pascu Matei Vlad să fie adus fizic în sala de judecată.